Ուիթնի Վուլֆ Հերդ

Ուիթնի Վուլֆ Հերդ (անգլ.՝ Whitney Wolfe Herd, հուլիսի 1, 1989(1989-07-01), Սոլթ Լեյք Սիթի, ԱՄՆ), ամերիկացի ձեռնարկատեր, «Bumble» սոցիալական և ժամադրությունների հավելվածի հիմնադիր և գլխավոր գործադիր տնօրեն, «Tinder» ժամադրությունների հավելվածի համահիմնադիր։
«Bumble» հավելվածը թողարկվել է 2014 թվականին, իսկ 2016 և 2017 թվականներին համապատասխանաբար թողարկվել են ընկերներ գտնելու «BumbleBFF» և մասնագիտական ցանցային «BumbleBizz» հավելվածները։ Ըստ «Ֆորբս» ամսագրի՝ ընկերությունը գնահատվում է ավելի քան 1 միլիարդ դոլլար։
Ամերիկյան «Business Insider» կայքի կողմից 2014 թվականին ճանաչվել է մինչև 30 տարեկան կանանց մեջ 30 ամենակարևոր կանանցից մեկը։ 2016 թվականին Elle ամսագրի կողմից ճանաչվել է որպես ՏՀՏ ոլորտի ամսագրի կին։ 2017 և 2018 թվականին ընդգրկվել է «Ֆորբսի» մինչև 30 տարեկան կանանց լավագույն 30-ի կազմում։ 2017 թվականին համարվել է «Inc» ամերիկյան բիզնես ամսագրի ընդօրինակման արժանի 15 կին ձեռնարկատերերից մեկը։ Պատկերվել է «Ֆորբս», «Fast Company» և «Wired UK» ամսագրերի կազմերի վրա։ 2018 թվականի ապրիլին ընդգրկվել է «Թայմ» ամերիկյան շաբաթաթերթի աշխարհի ամենաազդեցիկ 100 մարդկանց ցուցակում։


== Վաղ կյանք և կրթություն ==
Ծնվել է Յուտա նահանգի մայրաքաղաք Սոլթ Լեյք Սիթիում հրեա Մայքլ Վուլֆի և կաթոլիկ Քելլի Վուլֆի ընտանիքում։ Հաճախել է Judge Memorial Catholic High School մասնավոր ավագ դպրոցը։ Չորրորդ դասարանում սովորելիս ընտանիքը մեկնել է Փարիզ, որտեղ վարժ ֆրանսերեն է սովորել։  
Սովորել է Դալլասի Հարավային մեթոդիստական համալսարանում, որտեղ մասնագիտացել է միջազգային հարաբերություններում և հանդիսացել «Kappa Kappa Gamma» ուսանողական միության անդամ։ Առաջին կուրսում ուսանել է Փարիզի Սորբոնի համալսարանում։ Դեռևս ուսանողական տարիներին, 20 տարեկանում բամբուկե պայուսակների վաճառքի բիզնես է հիմնել՝ օգնելու նավթի արտազատումից տուժած շրջաններին։ Ընկերակցել է հանրահայտ ոճաբան Պատրիք Աուֆդենկամպի հետ, իսկ պայուսակները հայտնվել են ազգային մամուլի ուշադրության կենտրոնում, երբ այնպիսի հանրահայտ անձինք, ինչպիսիք էին՝ Ռեյչել Զոուին ու Նիկոլ Ռիչին, լուսանկարվել են դրանց հետ։ Դրանից հետո Աուֆդենկամպի հետ ներկայացրել է «Քնքուշ սիրտ» կոչվող երկրորդ բիզնեսը․ հագուստի գիծ, որը նվիրված էր մարդկային թրաֆիքինգի ու արդար առևտրի մասին իրազեկության բարձրացմանը։ Ավարտելուց հետո ճանապարհորդել է դեպի հարավարևելյան Ասիա ու աշխատել որբանոցներում։ 


== Կարիերա ==


=== «Tinder» ===
22 տարեկանում միացել է «Hatch Labs» ընկերությանը, որի միջոցով ներգրավվել է «Cardify» նորաստեղծ նախագծին․ վերջինս կյանքի չի կոչվել, սակայն 2012 թվականին Վուլֆը Ռեդ և Քրիս Գուլկզինսկիների հետ միացել է զարգացման թիմին՝ «Tinder» ծանոթությունների հավելվածն ստեղծելու համար։
Դարձել է «Tinder»-ի մարքեթինգի գծով փոխնախագահը։ Նրան է պատկանում հավելվածի անվան առաջադրման գաղափարը, որի համար նա ոգեշնչվել է բոցի լոգոյից ու փոքրիկ պատրույգներից, որոնք օգտագործվում են կրակ վառելու համար։ Նրան է վերագրվում նաև համալսարանական ճամբարներում հավելվածի տարածումն ապահովելն ու օգտատերերի հենք ստեղծելը։ 2014 թվականին մյուս գործադիրների հետ աճող լարվածության պատճառով հեռացել է ընկերությունից, որից հետո ընկերության դեմ դատական հայց է ներկայացրել սեռական ոտնձգության մեղադրանքով։ Հաղորդվում է, որ համաձայնության գալու համար նրան վճարվել է ավելի քան 1 միլիոն դոլլար։ 


=== «Bumble» ===
2014 թվականի դեկտեմբերին տեղափոխվել է Տեխաս նահանգի Օստին քաղաքն ու հիմնադրել կինակենտրոն «Bumble» ծանոթությունների հավելվածը։ Մինչև   2015 թվականի դեկտեմբերը հավելվածն ունեցել է ավելի քան 15 միլիոն զրույց և 80 միլիոն զույգ։ «Tinder»-ից հեռանալուց հետո գործարար Անդրեյ Անդրեևը կապվել է Վուլֆի հետ՝ առաջարկելով համագործակցել ժամադրությունների հարթակ ստեղծելու շուրջ, որն այսօր հանդիսանում է գլխավորապես «Badoo» ընկերության սեփականությունը։ 
2017 թվականի նոյեմբերի տվյալներով «Bumble»-ն ունեցել է ավելի քան 22 միլիոն գրանցված օգտատեր։ 
2019 թվականի սեպտեմբերի տվյալների համաձայն՝ «Tinder» և «Bumble» հավելվածներն ԱՄՆ-ում ժամադրությունների ամենատարածված առաջին և երկրորդ հավելվածներն են եղել՝ համապատասխանաբար 7.9 և 5 միլիոն ամսական օգտագործողների թվով։
2019 թվականի նոյեմբերին «Bumble»-ի մայր ընկերությունը վաճառվել է «The Blackstone Group» մասնավոր բաժնետիրական ընկերությանը, որի համահիմնադիր Անդրեևը հրաժարվել է «Bumble»-ի և դրա քույր ընկերություն «Badoo»-ի ամբողջ մասնաբաժնից։ Վուլֆ Հերդը դարձել է նոր ձեռք բերած 3 միլիարդ դոլլար արժողությամբ և 75 միլիոն օգտատեր ունեցող «MagicLab» ընկերության գործադիր տնօրենը և ստացել ընկերության սեփականության բաժնետոմսերի մոտավորապես 19%-ը։ 


=== «Chappy» ===
Միացյալ Թագավորությունում ստեղծված «Chappy» ժամադրությունների հարթակը ֆինանսավորվում է հիմնականում «Bumble»-ի և Վուլֆ Հերդի կողմից և «Bumble»-ի նման հանդիսանում է Անդրեյ Անդրեևի սեփականությունն ու զարգանում «Badoo Group»-ի հովանու ներքո։ 


== Անձնական կյանք ==
Ամուսնացած է Մայքլ Հերդի հետ։ 2019 թվականի դեկտեմբերին զույգն Ինստագրոմում հայտարարել է իրենց առաջնեկի ծննդյան մասին։ Սրանով պայմանավորված՝ 2019 թվականին «Բամբլի» աշխատակիցների համար ծնողական նոր նպաստներ են սահմանվել, այդ թվում՝ բոնուսներ, վճարովի արձակուրդներ և աշխատանքի վերադառնալու ճկուն ժամանակացույց։  
2019 թվականին «Ֆորբս» ամսագիրը թոփ 80 «ամենահարուստ ինքնաբավ կանանց» շարքում Հերդին դասել է 72 համարի ներքո։ 


== Տես նաև ==
Առցանց ծանոթության ծառայությունների համեմատական


== Ծանոթագրություններ ==


== Արտաքին հղումներ ==
How I Built This: Bumble(չաշխատող հղում) (audio interview)